CELEX: 32018R0480
Language: fi
Date: 2017-12-04 00:00:00
Title: Komission delegoitu asetus (EU) 2018/480, annettu 4 päivänä joulukuuta 2017, Euroopan parlamentin ja neuvoston asetuksen (EU) 2015/760 täydentämisestä teknisillä sääntelystandardeilla, jotka koskevat ainoastaan suojautumistarkoitukseen käytettäviä johdannaisinstrumentteja, eurooppalaisten pitkäaikaissijoitusrahastojen riittävän pitkää toiminta-aikaa, mahdollisten ostajien markkinoita koskevassa arvioinnissa käytettäviä perusteita ja niiden omaisuuserien arvon määritystä, joista aiotaan luopua, sekä yksityissijoittajille tarjolla olevien toimintojen tyyppejä ja ominaisuuksia (ETA:n kannalta merkityksellinen teksti. )

23.3.2018   
            
            
               FI
            
            
               Euroopan unionin virallinen lehti
            
            
               L 81/1
            
         KOMISSION DELEGOITU ASETUS (EU) 2018/480,
   annettu 4 päivänä joulukuuta 2017,
   Euroopan parlamentin ja neuvoston asetuksen (EU) 2015/760 täydentämisestä teknisillä sääntelystandardeilla, jotka koskevat ainoastaan suojautumistarkoitukseen käytettäviä johdannaisinstrumentteja, eurooppalaisten pitkäaikaissijoitusrahastojen riittävän pitkää toiminta-aikaa, mahdollisten ostajien markkinoita koskevassa arvioinnissa käytettäviä perusteita ja niiden omaisuuserien arvon määritystä, joista aiotaan luopua, sekä yksityissijoittajille tarjolla olevien toimintojen tyyppejä ja ominaisuuksia
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eurooppalaisista pitkäaikaissijoitusrahastoista annetun Euroopan parlamentin ja neuvoston asetuksen (EU) 2015/760 (1), ja erityisesti sen 9 artiklan 3 kohdan, 18 artiklan 7 kohdan, 21 artiklan 3 kohdan ja 26 artiklan 2 kohdan,
   sekä katsoo seuraavaa:
   
               (1)
            
            
               Jotta varmistetaan yhteinen toimintamalli asetuksen (EU) 2015/760 soveltamiseen, on tarpeellista vahvistaa säännökset, joissa täsmennetään perusteet, joita käyttäen määritetään, missä olosuhteissa johdannaisinstrumenttien käyttämisen ainoana tarkoituksena on suojautuminen, missä olosuhteissa eurooppalaisen pitkäaikaissijoitusrahaston toiminta-ajan katsotaan olevan riittävän pitkä, perusteet, joita käytetään eurooppalaisen pitkäaikaissijoitusrahaston omaisuuserien asianmukaista rahaksi muuttamista koskevan yksilöidyn aikataulun tietyille osatekijöille, ja yksityissijoittajille tarjolla olevat toiminnot.
            
         
               (2)
            
            
               Jotta varmistettaisiin, että nämä säännökset, joiden pitäisi tulla voimaan samaan aikaan, ovat linjassa keskenään, ja jotta olisi helpompi saada näistä säännöksistä kattava käsitys, on suotavaa, että kaikki edellytetyt tekniset sääntelystandardit sisällytetään yhteen asetukseen.
            
         
               (3)
            
            
               Niiden olosuhteiden osalta, joissa johdannaisinstrumenttien käyttämisen ainoana tarkoituksena on suojautuminen eurooppalaisen pitkäaikaissijoitusrahaston sijoituksiin liittyviltä riskeiltä, on tarpeellista ottaa huomioon johdannaisinstrumentit, joiden kohde-etuus vastaa niitä omaisuuseriä, joihin eurooppalainen pitkäaikaissijoitusrahasto on sijoittanut ja joiden riskeiltä on tarkoitus suojautua, sekä kaupankäynti omaisuuserillä, jotka liittyvät samaan omaisuuslajiin, vaikka eivät olekaan samoja, joihin eurooppalainen pitkäaikaissijoitusrahasto on sijoittanut. Tämä koskee erityisesti tilanteita, joissa johdannaisinstrumenttia, jota käytetään tietyn erän riskiltä suojautumiseen, ei ole saatavilla tietyntyyppisenä johdannaisena, vaan muiden erien joukossa olevana eränä, joka sisällytetään indeksiin, joka on johdannaisinstrumentin kohde-etuus. Tämän lisäksi johdannaisinstrumenttien käyttö saattaa joissain tapauksissa muodostaa suojautumisstrategian vain, jos se tapahtuu joidenkin omaisuuserien kaupankäynnin yhteydessä, jossa sen tyyppisen strategian ei pitäisi olla kielletty. Jotta voidaan varmistaa, että johdannaisinstrumenttien käyttämisen ainoana tarkoituksena on suojautuminen eurooppalaisen pitkäaikaissijoitusrahaston sijoituksiin liittyviltä riskeiltä, eurooppalaisen pitkäaikaissijoitusrahaston hoitajan olisi toteutettava kaikki kohtuullisiksi katsottavat toimenpiteet varmistaakseen, että käytetyt johdannaisinstrumentit vähentävät olennaisia riskejä tehokkaasti eurooppalaisen pitkäaikaissijoitusrahaston tasolla ja että ne toimivat tehokkaasti myös stressikausien markkinaolosuhteissa. Riskin lieventymisen tulisi olla todennettavissa käyttämällä riittäviä riskienhallintajärjestelmiä, joiden avulla tunnistetaan riskit, joita on tarkoitus lieventää, ja tavat, joilla johdannainen lieventäisi kyseessä olevaa riskiä.
            
         
               (4)
            
            
               Tilanteissa, joissa eurooppalainen pitkäaikaissijoitusrahasto sijoittaa omaisuuseriin, joilla on monia eri eräpäiviä, eurooppalaisen pitkäaikaissijoitusrahaston toiminta-aika olisi määritettävä ottaen huomioon se eurooppalaisen pitkäaikaissijoitusrahaston salkun yksittäinen omaisuuserä, jolla on pisin sijoitushorisontti, ottaen huomioon kyseessä olevan omaisuuserän likviditeetti.
            
         
               (5)
            
            
               Mahdollisten ostajien markkinoita koskevassa arvioinnissa, joka sisällytetään eurooppalaisen pitkäaikaissijoitusrahaston omaisuuserien säännönmukaista rahaksi muuttamista koskevaan aikatauluun, olisi otettava huomioon markkinariskit, mukaan lukien se, ovatko mahdolliset ostajat yleensä riippuvaisia kolmansien osapuolien myöntämistä lainoista, onko ennen myyntiä olemassa omaisuuserien epälikvidisyysriskiä, onko olemassa lainsäädännöllisiin muutoksiin, kuten finanssipoliittisiin uudistuksiin, tai poliittisiin muutoksiin liittyviä riskejä, ja onko olemassa riskiä taloudellisen tilanteen huonontumisesta sillä markkinalla, joka on olennainen eurooppalaisen pitkäaikaissijoitusrahaston omaisuuserien kannalta. Omaisuuseristä, lukuun ottamatta hyväksyttäviä sijoitusomaisuuseriä, ei pitäisi pyytää mitään erityistä näihin riskeihin liittyvää arviota tämän asetuksen nojalla, koska Euroopan parlamentin ja neuvoston direktiivin 2009/65/EY (2) 50 artiklan 1 kohdassa tarkoitettujen omaisuuserien pitäisi olla luonteeltaan likvidejä.
            
         
               (6)
            
            
               Niiden omaisuuserien arvon määritys, jotka sisällytetään eurooppalaisen pitkäaikaissijoitusrahaston omaisuuserien säännönmukaista rahaksi muuttamista koskevaan aikatauluun, olisi suoritettava sellaisena ajankohtana, joka on tarpeeksi lähellä omaisuuserien rahaksi muuttamisen aloitusta. Jos eurooppalainen pitkäaikaissijoitusrahasto on kuitenkin toteuttanut arvonmäärityksen Euroopan parlamentin ja neuvoston direktiivin 2011/61/EU (3) nojalla sellaisena ajankohtana, joka on tarpeeksi lähellä omaisuuserien rahaksi muuttamisen aloitusta, ylimääräistä arvonmääritystä ei pitäisi edellyttää. Eurooppalaisen pitkäaikaissijoitusrahaston omaisuuserien säännönmukaista rahaksi muuttamista koskevan aikataulun valmistelu olisi kuitenkin aloitettava heti kun se on asianmukaista, ja hyvissä ajoin ennen määräaikaa, joka on asetettu aikataulun jättämiselle eurooppalaisen pitkäaikaissijoitusrahaston toimivaltaiselle viranomaiselle.
            
         
               (7)
            
            
               Yksityissijoittajien tarjolle asetettavat toiminnot jokaisessa jäsenvaltiossa, jossa eurooppalaisen pitkäaikaissijoitusrahaston hoitaja suorittaa markkinointitoimenpiteitä, voidaan toteuttaa yhden tai useamman yhteisön toimesta henkilökohtaisesti, puhelimitse tai sähköisesti; yhteisö voi olla eurooppalaisen pitkäaikaissijoitusrahaston hoitaja tai jokin muu yhteisö, johon sovelletaan sääntelyä, joka koskee eurooppalaisen pitkäaikaissijoitusrahaston hoitajan sille osoittamia tehtäviä.
            
         
               (8)
            
            
               Jotta voidaan välttää mahdollisia markkinahäiriöitä, on tarpeen antaa niille eurooppalaisille pitkäaikaissijoitusrahastoille, joille on myönnetty toimilupa ennen tämän asetuksen voimaantuloa, niiden hoitajille ja niiden toimivaltaisille viranomaisille riittävästi aikaa sopeutua tämän asetuksen sisältämiin vaatimuksiin.
            
         
               (9)
            
            
               Ainoastaan sellaisten eurooppalaisten pitkäaikaissijoitusrahastojen, jotka hakevat toimilupaa tämän asetuksen voimaantulon jälkeen, olisi sovellettava eurooppalaisen pitkäaikaissijoitusrahaston riittävän pitkään toiminta-aikaan liittyviä säännöksiä, koska asetuksen (EU) 2015/760 nojalla eurooppalaisen pitkäaikaissijoitusrahaston toiminta-ajan pituus pitää määrittää siihen mennessä, kun toimilupahakemus jätetään eurooppalaisen pitkäaikaissijoitusrahaston toimivaltaiselle viranomaiselle.
            
         
               (10)
            
            
               Jotta toimivaltaiset viranomaiset ja ennen tämän asetuksen voimaantuloa asetuksen (EU) 2015/760 nojalla toimiluvan saaneiden eurooppalaisten pitkäaikaissijoitusrahastojen hoitajat voisivat sopeutua tämän asetuksen sisältämiin uusiin vaatimuksiin, tämän asetuksen soveltamispäivän olisi oltava yksi vuosi sen voimaantulon jälkeen. Vaatimus eurooppalaisen pitkäaikaissijoitusrahaston riittävän pitkästä toiminta-ajasta katsotaan täyttyneeksi tämän asetuksen nojalla niiden eurooppalaisten pitkäaikaissijoitusrahastojen kohdalla, jotka ovat saaneet toimiluvan asetuksen (EU) 2015/760 nojalla jo ennen tämän asetuksen voimaantuloa.
            
         
               (11)
            
            
               Tämä asetus perustuu teknisiin sääntelystandardeihin, jotka Euroopan arvopaperimarkkinaviranomainen, jäljempänä ’arvopaperimarkkinaviranomainen’, on toimittanut komissiolle.
            
         
               (12)
            
            
               Arvopaperimarkkinaviranomainen on järjestänyt avoimia julkisia kuulemisia teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (4) 37 artiklan mukaisesti perustetulta arvopaperimarkkina-alan osallisryhmältä,
            
         ON HYVÄKSYNYT TÄMÄN ASETUKSEN:
   1 artikla
   Suojausjohdannaiset
   1.   Olosuhteet, joissa johdannaisinstrumenttien käyttämisen ainoana tarkoituksena katsotaan olevan suojautuminen eurooppalaisen pitkäaikaissijoitusrahaston muihin sijoituksiin liittyviltä riskeiltä asetuksen (EU) 2015/760 9 artiklan 2 kohdan d alakohdassa tarkoitetun mukaisesti, toteutuvat, kun ne täyttävät kaikki tämän artiklan 2, 3 ja 4 kohdassa säädetyt perusteet.
   2.   Johdannaisinstrumenttia käytetään ainoastaan sellaisilta riskeiltä suojautumiseen, jotka syntyvät altistumisesta asetuksen (EU) 2015/760 9 artiklan 1 kohdassa tarkoitetuille omaisuuserille.
   Ensimmäisessä alakohdassa tarkoitetun omaisuuserille altistumisesta johtuvilta riskeiltä suojautumisen tarkoituksen voi katsoa täyttyvän vain silloin, kun kyseessä olevan johdannaisinstrumentin käyttö johtaa todennettavissa ja puolueettomasti mitattavissa olevaan riskien vähentymiseen eurooppalaisen pitkäaikaissijoitusrahaston tasolla.
   Jos ensimmäisessä alakohdassa tarkoitetuille omaisuuserille altistumisesta johtuvilta riskeiltä suojautumista varten ei ole saatavilla johdannaisinstrumentteja, voidaan käyttää johdannaisinstrumentteja, joissa on saman omaisuuslajin kohde-etuus.
   3.   Sellaista johdannaisinstrumenttien käyttöä, jonka tarkoituksena on tuottaa voittoa eurooppalaiselle pitkäaikaissijoitusrahastolle, ei katsota käytöksi, jonka tarkoituksena on riskeiltä suojautuminen.
   4.   Eurooppalaisen pitkäaikaissijoitusrahaston hoitajan on toteutettava kaikki kohtuullisiksi katsottavat toimenpiteet varmistaakseen, että johdannaisinstrumentit, joita käytetään eurooppalaisen pitkäaikaissijoitusrahaston muihin sijoituksiin liittyviltä riskeiltä suojautumiseen, vähentävät riskejä eurooppalaisen pitkäaikaissijoitusrahaston tasolla 2 kohdan mukaisesti, myös stressikausien markkinaolosuhteissa.
   2 artikla
   Eurooppalaisen pitkäaikaissijoitusrahaston riittävän pitkä toiminta-aika
   Asetuksen (EU) 2015/760 18 artiklan 3 kohtaa sovellettaessa eurooppalaisen pitkäaikaissijoitusrahaston toiminta-ajan katsotaan olevan riittävän pitkä kattamaan sen kunkin yksittäisen omaisuuserän elinkaaren, jos seuraavat edellytykset täyttyvät:
   
               a)
            
            
               eurooppalainen pitkäaikaissijoitusrahasto määrittää toiminta-aikansa päättymispäivän vastaamaan eurooppalaisen pitkäaikaissijoitusrahaston salkun sen yksittäisen omaisuuserän sijoitushorisontin päättymispäivää, jolla on pisin sijoitushorisontti sinä ajankohtana, jona eurooppalaisen pitkäaikaissijoitusrahaston toimilupahakemus jätetään eurooppalaisen pitkäaikaissijoitusrahaston toimivaltaiselle viranomaiselle;
            
         
               b)
            
            
               millään sijoituksella, jonka eurooppalainen pitkäaikaissijoitusrahasto tekee sen päivän jälkeen, jona sille on myönnetty toimilupa, ei voi olla jäännössijoitushorisonttia, joka ylittää eurooppalaisen pitkäaikaissijoitusrahaston jäljellä olevan toiminta-ajan sillä hetkellä, kun sijoitus tehdään.
            
         3 artikla
   Mahdollisten ostajien markkinoita koskevassa arvioinnissa käytettävät perusteet
   Asetuksen (EU) 2015/760 21 artiklan 2 kohdan a alakohtaa sovellettaessa eurooppalaisen pitkäaikaissijoitusrahaston hoitajan on arvioitava kaikkia seuraavia tekijöitä suhteessa jokaiseen omaisuuserään, johon eurooppalainen pitkäaikaissijoitusrahasto sijoittaa:
   
               a)
            
            
               onko markkinoilla yksi vai useampi mahdollinen ostaja;
            
         
               b)
            
            
               olettaako eurooppalaisen pitkäaikaissijoitusrahaston hoitaja sellaisen arvion perusteella, joka on tehty aikataulun valmistumisvaiheessa asianmukaista pätevyyttä, varovaisuutta ja huolellisuutta noudattaen, että mahdolliset ostajat ovat riippuvaisia ulkopuolisesta rahoituksesta ostaakseen kyseessä olevan omaisuuserän;
            
         
               c)
            
            
               jos omaisuuserälle ei ole mahdollisia ostajia, se aika, joka todennäköisesti tarvitaan, jotta kyseessä olevalle omaisuuserälle löydetään ostaja tai ostajat;
            
         
               d)
            
            
               omaisuuserän erityinen erääntymisprofiili;
            
         
               e)
            
            
               olettaako eurooppalaisen pitkäaikaissijoitusrahaston hoitaja sellaisen arvion perusteella, joka on tehty aikataulun valmistumisvaiheessa asianmukaista pätevyyttä, varovaisuutta ja huolellisuutta noudattaen, että seuraavat riskit toteutuvat;
               
                           i)
                        
                        
                           lainsäädännöllisiin muutoksiin liittyvä riski, joka saattaisi vaikuttaa mahdollisten ostajien markkinoihin;
                        
                     
                           ii)
                        
                        
                           poliittinen riski, joka saattaisi vaikuttaa mahdollisten ostajien markkinoihin;
                        
                     
         
               f)
            
            
               hoitajan arvio siitä, voiko omaisuuserälle olennaisella markkinalla tai olennaisilla markkinoilla vallitseva yleinen taloustilanne vaikuttaa a ja b alakohdassa lueteltuihin tekijöihin kielteisesti luovutusjaksolla.
            
         4 artikla
   Arvonmääritysperusteet niille omaisuuserille, joista aiotaan luopua
   1.   Asetuksen (EU) 2015/760 21 artiklan 2 kohdan c alakohtaa sovellettaessa niiden omaisuuserien arvon määrityksessä, joista aiotaan luopua, on noudatettava seuraavia perusteita:
   
               a)
            
            
               sen on alettava heti, kun se on asianmukaista, ja hyvissä ajoin ennen määräaikaa, joka on asetettu eurooppalaisen pitkäaikaissijoitusrahaston omaisuuserien asianmukaista rahaksi muuttamista koskevan yksilöidyn aikataulun ilmoittamiselle eurooppalaisen pitkäaikaissijoitusrahaston toimivaltaiselle viranomaiselle;
            
         
               b)
            
            
               se on saatettava päätökseen enintään kuusi kuukautta ennen a alakohdassa tarkoitettua määräaikaa.
            
         2.   Direktiivin 2011/61/EU 19 artiklan nojalla tehdyt arvonmääritykset voidaan ottaa huomioon, jos arvonmääritys on saatettu päätökseen enintään kuusi kuukautta ennen tämän artiklan 1 kohdassa tarkoitettua määräaikaa.
   5 artikla
   Yksityissijoittajille tarjolla olevien toimintojen eritelmät
   1.   Asetuksen (EU) 2015/760 26 artiklan 1 kohtaa sovellettaessa eurooppalaisen pitkäaikaissijoitusrahaston hoitajan on otettava käyttöön toiminnot, jotka toteuttavat seuraavat tehtävät:
   
               a)
            
            
               eurooppalaisen pitkäaikaissijoitusrahaston osuuksiin tai osakkeisiin liittyvien yksityissijoittajien merkintä-, maksu-, takaisinosto- ja lunastustoimeksiantojen käsittely eurooppalaisen pitkäaikaissijoitusrahaston markkinointiasiakirjoissa ilmoitettujen edellytysten mukaisesti;
            
         
               b)
            
            
               tiedottaminen yksityissijoittajille siitä, miten a alakohdassa tarkoitetut toimeksiannot voidaan tehdä ja miten takaisinosto- ja lunastustuotot maksetaan;
            
         
               c)
            
            
               niiden tietojen käsittelyn helpottaminen, jotka koskevat sellaisten yksityissijoittajille kuuluvien oikeuksien käyttöä, jotka johtuvat sijoittamisesta eurooppalaiseen pitkäaikaissijoitusrahastoon siinä jäsenvaltiossa, jossa rahastoa markkinoidaan;
            
         
               d)
            
            
               seuraavien asiakirjojen asettaminen yksityissijoittajien saataville tarkastelua ja kopioiden hankkimista varten:
               
                           i)
                        
                        
                           eurooppalaisen pitkäaikaissijoitusrahaston säännöt tai perustamisasiakirjat;
                        
                     
                           ii)
                        
                        
                           eurooppalaisen pitkäaikaissijoitusrahaston viimeisin vuosikertomus;
                        
                     
         
               e)
            
            
               tehtävien suorittamista koskevien tietojen toimittaminen sijoittajille direktiivin 2009/65/EY 2 artiklan 1 kohdan m alakohdassa määritellyllä pysyvällä välineellä.
            
         2.   Eurooppalaisen pitkäaikaissijoitusrahaston hoitajan on varmistettava, että asetuksen (EU) 2015/760 26 artiklan 1 kohdassa tarkoitetuilla toiminnoilla on seuraavanlainen tekninen infrastruktuuri:
   
               a)
            
            
               ne hoitavat tehtävänsä sen jäsenvaltion virallisella kielellä tai virallisilla kielillä, jossa eurooppalaista pitkäaikaissijoitusrahastoa markkinoidaan;
            
         
               b)
            
            
               ne hoitavat tehtävänsä henkilökohtaisesti, puhelimitse tai sähköisesti.
            
         3.   Eurooppalaisen pitkäaikaissijoitusrahaston hoitajan on varmistettava, että asetuksen (EU) 2015/760 26 artiklan 1 kohdassa tarkoitetut toiminnot ovat seuraavanlaisia ja että niillä on seuraavat ominaisuudet:
   
               a)
            
            
               ne hoidetaan yhden tai useamman yhteisön toimesta; yhteisö voi olla joko eurooppalaisen pitkäaikaissijoitusrahaston hoitaja tai jokin kolmas yhteisö, johon sovelletaan sääntelyä, joka koskee suoritettavia tehtäviä;
            
         
               b)
            
            
               jos toimintojen hoitaja on kolmas yhteisö, jälkimmäinen saa kaikki olennaiset tiedot ja asiakirjat eurooppalaisen pitkäaikaissijoitusrahaston hoitajalta;
            
         
               c)
            
            
               jos toimintojen hoitaja on kolmas yhteisö, yhteisön nimeämisestä on oltava todisteena kirjallinen sopimus. Kirjallisesta sopimuksesta on käytävä ilmi, mitä 1 kohdassa tarkoitettuja tehtäviä ei hoideta eurooppalaisen pitkäaikaissijoitusrahaston hoitajan toimesta.
            
         6 artikla
   Siirtymäsäännökset
   Eurooppalaisen pitkäaikaissijoitusrahaston, joka on saanut toimiluvan asetuksen (EU) 2015/760 nojalla ennen tämän asetuksen voimaantuloa, katsotaan täyttävän tämän asetuksen 2 artiklassa säädetyt vaatimukset.
   Eurooppalaisen pitkäaikaissijoitusrahaston, joka on saanut toimiluvan asetuksen (EU) 2015/760 nojalla ennen tämän asetuksen voimaantuloa, on sovellettava tämän asetuksen 1, 3, 4 ja 5 artiklaa 1 päivästä toukokuuta 2019.
   7 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 4 päivänä joulukuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 123, 19.5.2015, s. 98.
   
      (2)  Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 301, 17.11.2009, s. 32).
   
      (3)  Euroopan parlamentin ja neuvoston direktiivi 2011/61/EU, annettu 8 päivänä kesäkuuta 2011, vaihtoehtoisten sijoitusrahastojen hoitajista ja direktiivin 2003/41/EY ja 2009/65/EY sekä asetuksen (EY) N:o 1060/2009 ja (EU) N:o 1095/2010 muuttamisesta (EUVL L 174, 1.7.2011, s. 1).
   
      (4)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).